b'\n_START_ARTICLE_\nFranz Xaver Winterhalter\n_START_PARAGRAPH_\nFrancas Ksaveras Vinterhalteris (vok. Franz Xaver Winterhalter, 1805\xe2\x80\x931873 m.)\xc2\xa0\xe2\x80\x93 XIX a. vokie\xc4\x8di\xc5\xb3 tapytojas ir grafikas.\n_START_SECTION_\nBiografija\n_START_PARAGRAPH_\nFrancas Ksaveras Vinterhalteris gim\xc4\x97 1805 m. baland\xc5\xbeio 20 d. Mencen\xc5\xa1vando kaime (piet\xc5\xb3 \xc5\xa0varcvaldas). Mok\xc4\x97si Breisgau Freiburge ir Miuncheno dail\xc4\x97s akademijoje. Karjeros prad\xc5\xbeioje daugiau dirbo su litografija, kopijuodamas sen\xc5\xb3j\xc5\xb3 dailinink\xc5\xb3 k\xc5\xabrinius. 1828 m. jis tapo Sofijos, b\xc5\xabsimos Badeno ir Karlsr\xc5\xabj\xc4\x97s did\xc5\xbeiosios kunigaik\xc5\xa1tien\xc4\x97s pie\xc5\xa1imo mokytoju. F. K. Vinterhalteris po to vis\xc4\x85 gyvenim\xc4\x85 dirbo valdan\xc4\x8di\xc5\xb3j\xc5\xb3 dvaruose ir i\xc5\xa1gars\xc4\x97jo valdov\xc5\xb3 \xc5\xa1eim\xc5\xb3 nari\xc5\xb3 ir aristokratijos portretais. 1834 m. jis persik\xc4\x97l\xc4\x97 \xc4\xaf Pary\xc5\xbei\xc5\xb3, kur greitai tapo populiariu karaliaus Luji Pilypo dvare, 1841 m. j\xc4\xaf pirm\xc4\x85 kart\xc4\x85 pasikviet\xc4\x97 Britanijos karalien\xc4\x97 Viktorija (Karali\xc5\xa1kojoje kolekcijoje sukaupta daugiau nei 100 dailininko paveiksl\xc5\xb3). Po 1848 m. revoliucijos Pranc\xc5\xabzijoje dailininkas s\xc4\x97kmingai dirbo Napoleono III dvare. F. K. Vinterhalteris tap\xc4\x97 tradicine, konservatyvia maniera, \xc4\xafpindamas kai kuri\xc5\xb3 bruo\xc5\xbe\xc5\xb3, b\xc5\xabding\xc5\xb3 romantizmui, bei suteikdamas paveikslams emal\xc4\x99 primenant\xc4\xaf pavir\xc5\xa1i\xc5\xb3. Per 1870\xe2\x80\x9371 m. Pranc\xc5\xabzijos-Pr\xc5\xabsijos kar\xc4\x85 ir \xc5\xbelugus Napoleono III vald\xc5\xbeiai dailininkas pasitrauk\xc4\x97 \xc4\xaf Vokietij\xc4\x85. Jo brolis Hermanas buvo jo pad\xc4\x97j\xc4\x97ju ir su kitu asistentu Eduardu Magnusu esant daug u\xc5\xbesakym\xc5\xb3 u\xc5\xbebaigdavo portretus. Francas Ksaveras Vinterhalteris mir\xc4\x97 1873 m. liepos 8 d. Frankfurte prie Maino. Jis k\xc5\xabr\xc4\x97 pie\xc5\xa1inius, akvareles. Po mirties dailininko k\xc5\xabryba buvo labiau vertinama kaip dokumentin\xc4\x97, iliustruojanti to meto aristokratij\xc4\x85. Po 1987 m. parod\xc5\xb3 Londone ir Pary\xc5\xbeiuje prad\xc4\x97tas vertinti jo dail\xc4\x97s meninis aspektas.'